Alfred Dreyfus

Alfred Dreyfus (9. oktoober 1859 Mulhouse – 12. juuli 1935 Pariis) oli juudi päritolu Prantsuse sõjaväelane.

Ta mõisteti 5. jaanuaril 1895 väidetava Saksa spioonina eluks ajaks vangi, kuid mõisteti 12. juulil 1906 õigeks. 
pisi|vasakul|Alfred Dreyfus

Väidetavalt oli Dreyfus edastanud Prantsusmaa sõjasaladusi Saksamaa saatkonnale Pariisis. Dreyfus mõisteti eluks ajaks vangi ja saadeti Kuradisaarele Prantsuse Guajaanas, kus ta viibis kokku viis aastat. Paar aastat pärast süüdimõistmist tulid välja tõendid, et infot oli edastanud hoopis major Ferdinand Walsin Esterhazy, kes aga mõisteti sõjaväekohtu poolt õigeks, ning Dreyfus jäi vangi. Tema kaitseks võtsid sõna avaliku elu tegelased, eriti tuntud on Émile Zola avalik kiri "J'accuse" ("Ma süüdistan") Prantsusmaa presidendile Félix Faure'ile, milles Zola süüdistab Prantsuse valitsust antisemitismis. Pärast mitmeid kohtuistungeid, kus Dreyfusi süüdistamiseks kasutati ka võltsitud dokumente, mõisteti Dreyfus lõpuks 1906. aastal õigeks ja võeti majori auastmes armeesse tagasi.

Dreyfus võttis osa Esimesest maailmasõjast ja läks erru kolonelleitnandina. 

2025. aastal kiitis Prantsuse parlament heaks seaduseelnõu, millega tõsteti Dreyfus postuumselt brigaadikindrali auastmesse.

Alates 2026. aastast on Prantsusmaal 12. juuli Alfred Dreyfusi mälestuspäev."Macron kuulutas 12. juuli Alfred Dreyfusi mälestuspäevaks" ERR, 13. juuli 2025

Vaata ka
Dreyfusi afäär

 Viited 

Kategooria:Prantsusmaa sõjaväelased
Kategooria:Auleegioni ohvitserid
Kategooria:Montparnasse'i kalmistule maetud
Kategooria:Sündinud 1859
Kategooria:Surnud 1935